Consultarea pieței în vederea planificării achiziției publice de:”Servicii de consultanță pentru proiectarea, implementarea și certificarea unui sistem de management al securității informațiilor la nivelul organizației”

Scopul acestui document este acela de a prezenta necesitățile obiective ale autorității contractante, astfel încât orice persoană/organizație interesată să poată transmite opinii, sugestii sau recomandări cu privire la aspectele supuse consultării pe baza analizei cerințelor succinte din prezentul document și al discuțiilor ce se vor organiza în cadrul consultării, în condițiile minimizării costurilor și creșterii parametrilor funcționali (cel mai bun raport calitate/preț).

1. **Informații despre Autoritatea contractantă**

Ministerul Finanțelor este un minister cu rol de sinteză, care se organizează și funcționează ca organ de specialitate al administrației publice centrale, cu personalitate juridică, în subordinea Guvernului, care aplică strategia și Programul de guvernare în domeniul finanțelor publice.

Ministerul Finanțelor aplică Programul de guvernare și contribuie la elaborarea și implementarea strategiei în domeniul finanțelor publice, în exercitarea administrării generale a finanțelor publice, asigurând utilizarea pârghiilor financiare, în concordanță cu cerințele economiei de piață și pentru stimularea inițiativei operatorilor economici.

Ministerul Finanțelor îndeplinește toate atribuțiile și are toate competențele conferite prin legi sau prin alte acte normative în vigoare, monitorizează și coordonează atribuțiile conferite de lege unităților subordonate.

Sediul principal al Ministerului Finanțelor este în municipiul București, Bulevardul Libertății nr. 16, sectorul 5. Informații suplimentare despre Autoritatea contractantă, Ministerul Finanțelor, se pot regăsi pe site-ul web oficial al instituției: www.mfinante.gov.ro.

1. **Context**

Unele dintre investițiile majore în digitalizarea MF și ANAF, finanțate în cadrul Programului Național de Redresare și Reziliență, Componenta 8 Reforme fiscale și reforma pensiilor, se referă la asigurarea capacității de raspuns la provocările informaționale actuale și viitoare, inclusiv în contextul pandemiei, prin transformarea digitală a Ministerului Finanțelor /Agenției Naționale de Administrare Fiscală. Unul dintre obiectivele specifice avute în vedere este asigurarea managementului securității cibernetice și rezilienței datelor, inclusiv efectuarea schimbului de date în timp real în condiții de securitate și cu date corecte/ actualizate, urmărindu-se cel puțin următoarele aspecte:

* + gestionarea securității cibernetice și a rezilienței platformelor informatice;
	+ gestionarea confidențialității și securității datelor și informațiilor;
	+ gestionarea proceselor IT pentru a asigura respectarea standardelor internaționale în domeniu (pentru transparență, măsurare și trasabilitate).
1. **Sistemul informatic al Ministerului finanțelor (MF)**

 Sistemul informatic al MF este cel mai mare dintre sistemele informatice ale administrației publice din România în termen de număr de utilizatori direcți, numărul de entități ale administrației publice și entități private deservite, număr de aplicații informatice, precum și complexitatea și specificitatea acestora, cantitate de date stocate și prelucrate permanent, răspândire geografică și interconectări cu instituțiile naționale și internaționale. Actualmente Sistemul Informatic al MF este cel mai mare furnizor de date din România pentru instituțiile publice și instituțiile financiare din România și din străinătate. Astfel, este utilizat nemijlocit de 27.000 utilizatori interni, 32.000 instituții publice, 500.000 societăți comerciale și organizații și peste 2.000.000 de cetățeni. Are în compunere peste 600 de aplicații informatice care susțin (informatizează integrat) toate procesele interne de lucru din aparatul propriu și structurile subordonate (exemple: Trezor pentru Trezoreria statului, SIAC și pentru Administrațiile Finanțelor Publice, ForExeBug pentru urmărirea execuției bugetare, BugetNG pentru proiectarea și modificarea la bugetului general consolidat, SPV, DeDoc, SIDOC și AE pentru înregistrarea, extragerea informațiilor, distribuirea, urmărirea rezolvării și arhivarea corespondenței primite și transmise în format electronic și hârtie, eFactura, AMEF – parate de marcat electronice fiscale etc.). Este integrat cu numeroase funcționalități ale tuturor instituțiilor publice din România și unele din Uniunea Europeană (exemple: stabilirea statutului de asigurat și determinarea bazei de calcul pentru asistența socială și de sănătate pentru fiecare salariat și asistat social, contractarea bunurilor și serviciilor de către instituțiile publice, plata furnizorilor instituțiilor publice, elaborarea proiectului bugetului general consolidat, urmărirea în detaliu a execuției bugetare a fiecărei instituții, TVA și accize, identificarea persoanelor și a organizațiilor etc.). Primește lunar 8.000.000 de documente noi, echivalentul a 1.000.000.000 de câmpuri de date. Utilizează interactiv la nivel central aproximativ 200 teraocteți de date și încă 100 în sistemele care au rămas distribuite în țară. Servește instituțiile și subdiviziunile acestora din subordinea MF din peste 700 de clădiri răspândite pe întreg teritoriul național. Este interconectat ‘on-line’ și schimbă date ‘în timp real’ cu toate instituțiile naționale bancare și din sistemul de asigurări sociale și cu fiecare dintre instituțiile statelor membre cu atribuții probleme de TVA, accize și vamă.

Importanța actuală a sistemului informatic MF, pentru administrația publică din România și pentru Uniunea Europeană, derivă din:

1. Rolul său indispensabil în îndeplinirea atribuțiilor MF (nici una dintre atribuții nu se poate realiza dacă acele componente ale SI MF care o susțin nu funcționează corespunzător),
2. Efectul blocant asupra finanțelor si economiei naționale (în cazul nefuncționării parțiale a unor componente ale SI MF cum sunt cele pentru Trezoreria statului sau pentru înregistrarea declarațiilor fiscale și de asigurări sociale),
3. Efectul puternic negativ asupra securității UE în cazul nefuncționării sau compromiterii unor componente ale sistemului vamal sau a celui de urmărire a mărfurilor și, nu în ultimul rând,
4. Obiectivele României stabilite prin Planul Național de Recuperare și Reziliență ca parte a ansamblului UE.

**Calitatea sistemului informatic**

În ceea ce privește calitatea, conform standardelor UE, sistemul a atins în 2016 cel mai înalt nivel de sofisticare a serviciilor informatice oferite cetățenilor și organizațiilor, nivel pe care sistemele informatice ale celorlalte instituții din România își propun să îl atingă în 2023.

**Fiabilitatea și securitatea sistemului informatic**

Reprezintă factori cheie ai Sistemului Informatic al MF. Măsurile sunt implementate la toate nivelurile, începând cu proiectarea și implementarea arhitecturii generale (centre de date care se pot înlocui reciproc, date și aplicații redundante păstrate în cel puțin două localități diferite, acces al utilizatorilor și mașinilor la echipamente, aplicații și date conforme cu atribuțiile de serviciu personale și ale instituțiilor), continuând segmentarea și protejarea separată a rețelelor de comunicații locale, metropolitane și naționale (ex.: între localități datele sunt transportate folosind structurile STS; se asigură protecția față de STS prin echipamente de criptare proprii), sisteme dedicate pentru detectarea penetrării și refacere în caz de dezastru, colaborarea permanentă cu instituții naționale cu atribuții în prevenirea și înlăturarea efectelor atacurilor cibernetice (de exemplu conectarea la Internet este asigurată de STS), structuri de baze de date relaționale și documentare având încorporate prin construcție mecanismele de înregistrare a istoricului modificării conținutului și de memorare a persoanei sau mașinii care a efectuat-o, mașini (hardware și software de bază) cu elementele de protecție încorporate, sistem centralizat pentru identificarea utilizatorilor și drepturilor de acces, sisteme de criptare a datelor, sisteme de semnare și recunoaștere a integrității datelor și documentelor și de semnare electronică PKI..

În condițile actuale (experiența pandemiei, experiența războiului din Ucraina) cu atât mai mult trebuie să se asigure securitatea și fiabilitatea sistemului informatic.

1. Obiectul achiziției

Se are în vedere realizarea premiselor necesare dezvoltării, implementării și certificării ulterioare a unui Sistem de Management al Securității Informației prin intermediul alinierii la ultima versiune în vigoare a seriilor de standarde SR EN ISO/IEC pentru managementul securității informațiilor la nivel organizațional.

În acest scop se dorește achiziționarea de servicii de consultanță prin care să se asigure cel puțin următoarele:

- analiza și evaluarea riscurilor de securitate a informației, având în vedere aspectele specifice ale Ministerului Finanțelor

- în funcție de rezultatul acestei analize, se vor determina toate cerințele ce se impun pentru implementarea în cadrul MF a unui sistem de management al securității informațiilor în acord cu ISO 27001.

Cu titlu de exemplu, se au în vedere activități de tipul:

* 1. Descrierea și evaluarea situației actuale a sistemului informațional
	2. Identificarea neconformităților, riscurilor și amenințărilor – evaluarea acestora, analiză de impact, recomandarea unor metode adecvate de tratare (eliminare, limitare, acceptare, diminuare) și a unor modalități concrete de aplicare a acestor metode.
	3. Analiza controalelor prin prisma aplicabilității lor în cazul specific al MF
	4. Propunere privind măsurile ce se impun pentru aducerea sistemului informațional la standardul necesar implementarii, la nivel MF, în acord cu ISO 27001, care să cuprindă cel putin:
		1. Viziunea prestatorului asupra proiectului de implementare, adaptat la specificul MF –descriere, etape, planificare activități, structura recomandată și expertiza necesară echipei de proiect;
		2. Tratarea distinctă a aspectelor legate de managementul incidentelor și crizelor, asigurarea activității în cazul apariției unor evenimente de diferite grade de gravitate.
		3. Necesar de servicii de specialitate.
		4. Alte recomandări considerate necesare.
	5. Descrierea și estimarea tuturor resurselor necesare (costuri, timp, ore-om, expertiza, etc…) pentru punerea în practică a acestor masuri
	6. Elaborarea Politicii privind securitatea informatică
	7. Elaborare/ adaptare/ optimizare proceduri privind securitatea informatică.
	8. Elaborare instructiuni generale privind securitatea informatiilor in relație cu mediul de lucru, document în baza căruia vor fi instruiți ulterior angajații MF.
	9. Orice alte activități, documente și alte elemente necesare implementării și certificării Sistemului de management al securității informației